11
Akpe Urhiazaru
1 Unera nuwɔ itsoka igburh Urhiazaru aghonga unga. Awu ru uteu Ubetani, uku uwu uteumbɔ Umaryamu nu Umarta unapumbɔ. 2 Urhiazaru uwuku ughong hã awu ungwɛ̃mbɔ Umaryamu, uwuku udzukuwe atsei isung nú Uteijee, na akũ igwar itsinga afire adaknga. 3 Nggee anaa uyi ha ikivarhambɔ adene itser ru Uyesu agɛ, &lt;&lt;A Uteijee, uwu ha ungo uku ubema aghonga unga.&gt;&gt;
4 Ivang Uyesu aka agũ rimi unga agɔr agɛ, &lt;&lt;Irhãrhã hã isi ítsu unga akpea, bɔr iwuri ikũ ikpikpoi iba ru Unum nu Ungwɛ̃nga ikɛi.&gt;&gt; 5 Uyesu abemu Umarta nu unapumbɔ nu Urhiazaru. 6 Bɔr ivangyɛ unga aka agũ ugɛ Urhiazaru aghonga unga, unga atoma aseisa inuma ivaa ru nggɔɔ ha.
7 Mɔcɛ unga agɔr angwɛ̃ imesanga agɛ, &lt;&lt;Umɛn ibvui izĩ Uyahudiya.&gt;&gt;
8 Angwɛ̃ imesanga hã agɛ, &lt;&lt;A umarhem, inum iyɛrɛ abi Uyahuda abee ifɛre ungo nggu atarh, nu ungo ubvui uzĩ nggɔɔ ha?&gt;&gt;
9 Uyesu agɛ, &lt;&lt;Asi iwea akara usɔkdũmɛn ru unuma unying ishaa unum iki irhang? Kishoo uwuku uzɛ̃rhã ra atenum asi íkwɛra itok, ubinkutsu, unga anyãã irhirhang upfung ukpirɛ. 10 Bɔr uwuku uzɛ̃rhã ru utsuu awuri ikwɛra itok, ubinkutsu irhirhang ishingge ru unga.&gt;&gt;
11 Ivangyɛ Uyesu aka arherha abina akɛrɛ amaa, unga atoma agɔr umbɔ agɛ, &lt;&lt;Uwɛrhamɛn Urhiazaru aka arharhɔ, bɔr umum izĩ izita unga.&gt;&gt;
12 Angwɛ̃ imesanga hã agɛ, &lt;&lt;A Uteijee, aba awu urhɔ, unga awuri ikerhunga.&gt;&gt; 13 Ubin Uyesu aka arherhe agɛ Urhiazaru aka akpea, bɔr angwɛ̃ imesanga akaifɛrhkɔ agɛ unga arherha arherhe urhɔ uwuku uwosha.
14 Nggee Uyesu adɛyiwe umbɔ ukupɛ̃ɛ̃ agɛ, &lt;&lt;Urhiazaru aka akpea. 15 Umum igɔm umum iki isi iwemum umɔ, ngge ima itsu umbi awe ru imangmang. Bɔr umɛn izĩmɛn ru unga.&gt;&gt;
16 Mɔcɛ Utoma, uwuruwi umbɔ iki iyisa unga Akãrhghwɛ̃, agɔr abimbɔ angwɛ̃ imesa ha agɛ, &lt;&lt;Umɛn izĩmɛn ikɛi, nu umɛn ikpe nggu unga.&gt;&gt;
Uyesu adɔnge amɛn anaa uyi
17 Ivangyɛ Uyesu aka azĩ atsĩ, agũ ugɛ Urhiazaru aka akpea, umbɔ aka adzake unga, aka amaa inuma inaa ru udzak. 18 Ubetani ukhapa nggu Urusharhima, asi itsĩa akirhomita ataar. 19 Abi Uyahuda arhɛrhɛ aba ighwe akpe Urhiazaru ru anapumbɔ na adɔnge amɛn Umarta nu Umaryamu.
20 Ivangyɛ Umarta aka agũ ugɛ Uyesu uwɔ abarɔ, unga asok azĩ agbanga unga. Bɔr Umaryamu asei ri iya.
21 Umarta agɔr Uyesu agɛ, &lt;&lt;A Uteijee, agɛ ungo uwu nggimi ungwɛ̃mɛn asi íkpea. 22 Bɔr uko icɛrɛ umum ihwɛng Unum awuri idzaanga kishoo ubinkpi ungo iki ishɔ̃rhã unga.&gt;&gt;
23 Uyesu agɔr unga agɛ, &lt;&lt;Ungwɛ̃mbi awuri isoka ikɛi.&gt;&gt;
24 Umarta agɛ, &lt;&lt;Umum ihwɛng awuri ibɛka ikɛi ri isisok abika akpukpe ri imimashu upfung.&gt;&gt;
25 Uyesu agɔr unga agɛ, &lt;&lt;Awu umum iwu isisok abika akpukpe, ikɛi awu umum iwu urhɛ. Uwuruwi aka awea ri imangmang ru umum unga awuri ibɛka, uko unga aka akpea. 26 Uwuruwi aka abɛk na awea ri imangmang ru umum asi íkpea ugbagbaa. Ungo uweɔ ri imangmang akɛrɛ?&gt;&gt;
27 Mɔcɛ Umarta agɛ, &lt;&lt;Ĩĩ, Uteijee, umum iwemum ri imangmang ugɛ awu ungo uwu Ukiristo ha, Ungwɛ̃ Unum uwuruwi umɛn iki ifosa ugɛ unga ibanga ru upfung.&gt;&gt;
Uyesu aciu akpe
28 Ivangyɛ Umarta aka arherhe rimi, unga abvui azĩ ayisu unapumbɔ Umaryamu agɛ, &lt;&lt;Umarhem aka abanga na ayisa ungo.&gt;&gt; 29 Ivangyɛ Umaryamu aka agũ rimi, unga asok ifefetem azĩã ru unga. 30 Uyesu anasi itsĩa ru utepa kata. Unga ana awu ra anangkɛ Umarta aka agbanga unga. 31 Ivang abi Uyahuda abika asei ifaakpe ri iya Umaryamu aka anyã unga asok iki ifefetem adzek, umbɔ adɔsa unga akaifɛrhkɔ agɛ unga awuri izĩ ra anang udzaka na aciu akpe umɔ.
32 Ivang Umaryamu aka azĩ atsĩ ra anangkɛ Uyesu aka awe, unga aka anyã unga, unga agba anu ra adak Uyesu na agɛ, &lt;&lt;A Uteijee, agɛ ungo uwu nggimi, ungwɛ̃mɛn asi íkpea.&gt;&gt;
33 Ivang Uyesu aka anyã unga aciu akpe, nu abi Uyahuda ha aka aba nggu unga aciu akpe igambɔ, mɔcɛ amɛn Uyesu aghong akarhãrhã. 34 Unga arhusa agɛ, &lt;&lt;Umbi adzake unga rinɛɛ?&gt;&gt;
Umbɔ agɛ, &lt;&lt;A Uteijee, uba unyã.&gt;&gt;
35 Uyesu aciu akpe.
36 Mɔcɛ abi Uyahuda agɛ, &lt;&lt;Àka anyã ikpũ ibibemayɛ unga aka awerangge ru Urhiazaru!&gt;&gt;
37 Bɔr abɔɔ ru umbɔ agɛ, &lt;&lt;Unga ayanguwe asu uner itapa uwɔrɔ. Awu use utsu unga asi ikorhunga ubin ukpɔɔ iki ikɛn utsak uwurɛ ikpikpe?&gt;&gt;
Uyesu azituka Urhiazaru ra akpe
38 Uyesu abvui agũ ighong ra amɛnnga akarhãrhã. Azĩã ru udzak ha. Udzak ha uwu utai. Akũ ubatu utarh afɔme angwĩ udzaka. 39 Uyesu agɛ, &lt;&lt;Àka aberuwe utarh ha.&gt;&gt;
Bɔr Umarta, unapumbɔ uwuku akpukpe ha, agɔr Uyesu agɛ, &lt;&lt;A Uteijee, icɛrɛ aka awu anunukawɔ. Irherɛ unum unaa nukpi unga aka akpe.&gt;&gt;
40 Mɔcɛ Uyesu agɛ, &lt;&lt;Isi isɔmamum ungo ugɛ ungo uba uweɔ ri imangmang, ungo uwuri inyãɔ̃ igɔng Unum?&gt;&gt;
41 Nggee umbɔ atsimuwe utarh ha. Uyesu abera asunga afafã na agɛ, &lt;&lt;A Utɛ, umum itar uwɛɛ ungo uku ugũo umum. 42 Umum ihwɛng ubɛn unum ungo ugũo umum, bɔr umum irherhe rimi ru anera abika adɛ̃ɛ̃ nggimi awe ru imangmang ugɛ awu ungo udena umum ĩba.&gt;&gt;
43 Ivangyɛ unga aka arherhe rimi, Uyesu atsarhi irhaknga ikerketangge agɛ, &lt;&lt;A Urhiazaru, udzeka!&gt;&gt; 44 Uner uwuku ukpe ha adzeka, adaknga na aboknga abow nggu atatorho, asunga ikɛi abɛrh nggu atorho. Uyesu agɔr umbɔ agɛ, &lt;&lt;Àka agarhuwe unga azĩã.&gt;&gt;
Abee ifɛr Uyesu
(Umat 26.1-5; Umar 14.1-2; Irh 22.1-2)
45 Nggee abi Uyahuda arhɛrhɛ aka aba ighwe akpe ru Umaryamu na anyã ubinkpi Uyesu aka akorhe, umbɔ awe ru imangmang ru unga. 46 Bɔr abɔɔ azĩmbɔ ra abi Ufarisi, adɛyiwe umbɔ ubinkpi Uyesu aka akorhe. 47 Mɔcɛ ateiya abika adzowe idɛm-Num nu abi Ufarisi akɔng anggbaashi abi Uyahuda.
Arhusa adɔka agɛ, &lt;&lt;Umɛn ikorhu usemɛn? Utsak uwurɛ anu ikorha atsar abin idzeu arhɛrhɛ! 48 Umɛn ĩba ineke unga akorhunga abin hã, anera kishoo awuri iwe ru imangmang ru unga. Mɔcɛ abi Uroma awuri iba avurmbɔ abĩmɛn nu Iya-Nummɛn ikɛi!&gt;&gt;
49 Bɔr unying ru umbɔ agburh Ukayafa Ukugɔng Uwuku Udzowe Idɛm-Num ra amɛk aki ha, agɔr umbɔ agɛ, &lt;&lt;Umbi asi ihwɛngmbi ubin! 50 Umbi asi irhi ataimbi ugɛ ugba unera unying akpe ri itsi anera, nu abĩmɛn aki itsim.&gt;&gt;
51 Arherha ha Ukayafa aka arherhe asi iweke ifɛrhkɔ amɛnnga, bɔr unga aka awu Ukugɔng Uwuku Udzowe Idɛm-Num ra amɛk ha na asɔm Arherhu-Num ugɛ Uyesu awuri ikpe ri itsi aner abi Uyahuda. 52 Unga asi íkpea ra abi Uyahuda ukpekũ, bɔr unga awuri ikɔng aner Unum abirabɛ aka asita ru upfunga umbɔ awu unying. 53 Nggee udzur ru unum hã anggbaashi abi Uyahuda avarhi ifɛr Uyesu.
54 Nggee Uyesu asi ibvui azɛ̃rhũnga ra abi Uyahuda ukupɛ̃ɛ̃, bɔr asoka ra anang hã, azĩã abĩkɛ aka akhapa ra arhum. Atsĩã uteu ukpɔɔ umbɔ iki iyisa Uifrayim na aseisa umɔ nggu angwɛ̃ imesanga.
55 Irhowa Iyiki Igar Utɔng iyi abi Uyahuda iki iyok. Anera arhɛrhɛ aka adzeki iteu iki ici azĩ Urusharhima, ugɛ umbɔ asare atsimbɔ ru irhowa ha idɔrhi iwe. 56 Atɛ̃wã abee Uyesu, adesa ra Iya-Num anu irhusa adɔka agɛ, &lt;&lt;Umbi akaifɛrhkɔ use? Awuri ibanga irhowa ha idĩã?&gt;&gt; 57 Bɔr ateiya abika adzowe idɛm-Num nu abi Ufarisi aka adzowukumbɔ itser ugɛ kishoo uwuku uhwɛng anangkɛ Uyesu aka awe, unga aba asɔme umbɔ nu umbɔ azĩ adzur unga.