10
Uyesu adene isɔka utɔɔva
nu avaa adzek
1 Akɛrɛ ha aka amaa, Uteijee asɛng inera isɔka utɔɔva nu avaa. Unga adene umbɔ ivaivaa umbɔ agbaashia azĩ ubɛn uteukpi nu inangyɛ unga aka izĩ. 2 Unga adɛyiwe umbɔ agɛ, &lt;&lt;Igbɛra abin iwe irhɛirhɛ, bɔr abi itsera awe ukunjiir. Àka ashɔ̃rhũ Uteijee uwu igbɛra abin, unga adene abi itser ri icang igbɛra abinnga. 3 Àka azĩ! Umum idena umbi ru nyaka angwɛ̃ idɔi ra ateu íjui ngbako. 4 Àka niba akpɔmmbi uhwɛk use ukpoka use abadak. Àka niba aghwembi unera ru utsĩndĩ.
5 &lt;&lt;Ubɛn iyakɛ umbi aka itsĩ, àka atirha agɔr agɛ, &lt;Ididɔɔr ri iya ikɛrɛ.&gt; 6 Uner ididɔɔr aba awea ri iya ha, ididɔɔrambi iwuri iwe nggu unga. Unera aba ashia, ighwembi iyi ididɔɔr ibvui iba ru umbi. 7 Àka asei ri iya ha, àka agha na ahwa ubɛn ubinkpi umbɔ aka adzaa umbi, ubinkutsu, imɛ̃ngge umbɔ afai uner itser ugbɛtanga. Àka niba akpɔwumbi aya.
8 &lt;&lt;Ubɛn uteukpi umbi aka atsĩ, umbɔ aba ayɛimbɔ umbi, àka agha ubɛn ubinghakpi umbɔ aka idzaa umbi. 9 Àka akerhuwe abi irhãrhã abirabɛ aka awu umɔ, àka adɛyiwe anera agɛ, &lt;Iyɛrhe Unum iki iyongge nggu umbi.&gt; 10 Bɔr ubɛn uteukpi umbi aka itsĩ umbɔ aba akpɛ̃mbɔ iyɛi umbi, àka adɔsa atsĩndĩ uteu ha na agɔr agɛ, 11 &lt;Uzurhu uteumbi uku unyapa ra adakmɛn, umɛn iwashuwa umgbɔ ru umbi. Bɔr àka ahwɛng ugɛ Iyɛrhe Unum iki iyongge.&gt; 12 Umum idɛyiwa umbi, ru unum ukpuku utsu uvau, Unum awuri igũ atorh Usɔdɔm ananga uteu ha.
13 &lt;&lt;Atorhngo, Ukorazin! Atorhngo, Ubetsaida! Akorhuwa umbi abin idzeu arhɛrhɛ, umum iba ikorhumum ake ru Utaya nggu Usidon, umbɔ awuri idzipumbɔ iki ifitem, umbɔ awuri itsim ashaka atorho, na asei ra atɔɔ. 14 Bɔr Unum awuri igũa atorh Utaya nu Usidon ru unum ukpuku uvarha arherhe anangnga umbi. 15 Ungo igango, Ukafanahum, ungo ukaifɛrhkɔ ugɛ awuri ibera ungo afũ afã? Ĩ'ĩ, awuri ikũna ungo acipa ra anang isei abika akpukpe.
16 &lt;&lt;Unga uwuku ikpeto ru umbi, akpeto ru umum. Uwuruwi aka akpɛ̃na umbi ikɛi akpɛ̃na umum. Bɔr uwuku ukpɛ̃ɛ̃ umum, akpɛ̃ uwuku udena umum ĩba.&gt;&gt;
17 Isɔka utɔɔva na avaa ha abvui aba nggu anggɔm na agɔr agɛ, &lt;&lt;A Uteijee, ípfu iyiki ibewe igũna umɛn ri itsokngo!&gt;&gt;
18 Uyesu adzipa agɔr umbɔ agɛ, &lt;&lt;Umum inyãmum Ushaitan aka agba iki ifitem ru nyaki inai iki inyaka. 19 Umum iki idzaamum umbi ijee umbi aka ijeku íbvui nu ínna, na atɔngmbi kishoo ijee Undenggũ, ubin isi ínayikpɔ umbi. 20 Niba agɔmmbi anggɔm ugɛ ípfu iyiki ibewe igũna umbi, bɔr àka awu ra anggɔm ugɛ aka atsɛngmbɔ atsokmbi ra afã.&gt;&gt;
21 Ri ivang hã Uyesu awu ra anggɔm ri Ipfu Isarsatangge, agɔr agɛ, &lt;&lt;Umum ikpoi ungo Utɛ, Uteijee uwu afã nggu abĩ, ungo uku uwɔkɔ ifɛrhɛ iyɛrɛ ru abi itsoi nu abi idzursu, nu usɔme ake ra awɛkaci. Akɛrɛ ha awu ubinkpi ungo uku ugũibɛn ikorha ukpɔ.
22 &lt;&lt;Abina kishoo Utɛmum aka adzaa umum. Unera asi ihwɛngnga amɛn ungwɛ̃ɛ̃, Utɛ ikiyikanga ahwɛng. Unera asi ihwɛngnga amɛn Utei, Ungwɛ̃ɛ̃ ukpekũ nu uwuruwi Ungwɛ̃ hã aka isɔme unga.&gt;&gt;
23 Mɔcɛ unga adzipa udiku angwɛ̃ imesanga agɛ, &lt;&lt;Idorh iwu iyi asukɛ aka anyã ubinkpi umbi aka anyã! 24 Umum idɛyiwa umbi ugɛ abika asɔm Arherhu-Num nu ayɛrhe arhɛrhɛ aka abee inyã ubinkpi umbi aka anyã, na asi ikpombɔ inyĩnyã, abee igũ ubinkpi umbi aka agũ na asi igũmbɔ.&gt;&gt;
Unyaka arherhe uner
Usamariya uwuku uze
25 Unuma nukpɔ utsa uwɔɔ uwuku uhwɛng Íkpem Umusa asok adɛ̃ɛ̃ na aviru Uyesu, arhusa unga agɛ, &lt;&lt;A umarhem, umum ikorhi iguse ni ikpo urhɛ uwu ugbagbaa?&gt;&gt;
26 Unga adzipa agɔr unga agɛ, &lt;&lt;Atsɛng agɔr agɛ usee ru ubvur Íkpem Umusa? Ungo uhwɛngo agbena?&gt;&gt;
27 Utsa ha adzipa agɔr agɛ, &lt;&lt; &lt;Ungo ibemu Uteijee Unumngo nggu amɛnngo kishoo, nu ipfungo kishoo, nu ikerngo kishoo, nu adzɛnngo kishoo.&gt;* Ikɛi, &lt;Ungo ibemu udɔkango ru nyaki itsikamngo.&gt; †&gt;&gt;
28 Uyesu adzipa agɔr unga agɛ, &lt;&lt;Ungo urherhe mɔnɔ. Uzĩ ukorhe rimi nu ubɛk.&gt;&gt;
29 Bɔr utsa ha anyã ugɛɛ unga ashia ru uvau. Nggee unga arhusu Uyesu agɛ, &lt;&lt;Awu ungamɔ awu undɔkamum?&gt;&gt;
30 Uyesu adzipa agɔr unga agɛ, &lt;&lt;Unera nuwɔ aka asoku Urusharhima acipa awuri izĩ Ujeriko. Unga agbopa avɛu. Umbɔ avur atorhanga, na akwɛr unga akarhãrhã, unga akpurha abɔr akpe. 31 Uner uwuku udzowe idɛm-Num nuwɔ azɛ̃rhã ru utsĩndĩ hã. Unga aka anyã utsa ha aka anu, unga ayapa nu ubang utsĩndĩã azĩã akinga. 32 Nggee ikɛi, utsa uwɔɔ ru unang Urhawi,‡ ivangyɛ unga aka aba atsĩ ra anang hã anyã unga aka anu, unga ikɛi ayapa ru ubang utsĩndĩã. 33 Bɔr uner Usamariya azɛ̃rhã ru utsĩndĩ hã, aba atsĩ ra anang utsa ha aka anu. Unga aka anyã utsa ha, atorh afɛr unga. 34 Unga azĩ ru unga azĩ akũ atorhanga afire isɔɔ, na atsuke atsei nu amɛ̃ inebi ake awu agɔu ri isɔɔ ha na abope ngge. Ashupa unga atsuku uzhikanga, akũna unga akũ azĩã inɛta ri iya iki iwosha. 35 Ukpe uku usar, unga anyangi íshaa imang ivaa adzowe ru uner iya ha, na agɛ, &lt;Uma unɛtuwa utsak uwurɛ. Umum iba ibvui ĩbamum, umum iwuri ifasamum ubinkpi ungo uku ufɛr ri itsinga.&gt; &gt;&gt;
36 Uyesu arhusa unga agɛ, &lt;&lt;Ikitatambɔ, uwukusong awu undɔku utsa ha aka agba ra abok avɛu ha?&gt;&gt;
37 Utsa uwuku uhwɛng Ikpem hã agɛ, &lt;&lt;Uwɔrɔ aka agũ atorh unga.&gt;&gt;
Uyesu agɔr unga agɛ, &lt;&lt;Uzĩ ukorhe rimi hã.&gt;&gt;
Ri iya Umarta nu Umaryamu
38 Uyesu nggu angwɛ̃ imesanga awu ru uzɛ̃rhã nukpi, unga azĩ atsĩ ru ungwɛ̃rhũ uteu ukpɔɔ utsɛrh uwɔɔ umɔ agburh Umarta ayɛi unga ri iyanga. 39 Unga Umarta awea ru unapumbɔ itsoka igburh Umaryamu, unga asei akhapa nggu Uteijee anu igosha arherhanga. 40 Bɔr Umarta itser ubingha inyangungge amɛnnga. Unga aba ru Uyesu na arhusa agɛ, &lt;&lt;A Uteijee, ungo usi igũo ighong unapumɛn aka aneka umum itɔ̃ itser ikiyikami? Udɛyiwe unga aba ayika umum.&gt;&gt;
41 Bɔr Uteijee adzipa agɔr unga agɛ, &lt;&lt;A Umarta, a Umarta, amɛnngo aghong na adake ra abina arhɛrhɛ. 42 Bɔr ubina unying ukpekũ ungo uku ubee. Umaryamu aka atsũa ubin uku uzea, nu umbɔ asi íyesukumbɔ ukpɔ ru unga.&gt;&gt;
* 10:27 Àka anyã ikɛi: Iva 6.5. † 10:27 Àka anyã ikɛi: Urha 19.18. ‡ 10:32 Abi Urhawi ani iyike abika adzowe idɛm-Num.