Isarhe Iyiki Ize iyi
Uyohana
aka atsɛng
Utsutson ri itsi ubvur Uyohana
Awu Uyohana atsɛng ubvur uwurɛ, unga atsɛng umgbɔ adɛyiwe ugɛ Uyesu unga awu Urhɛm ukpu ugbagbaa ukpu Unum, ukpurukpi &lt;&lt;uku uwe uner nu usei nggu umɛn.&gt;&gt; Ru nyaku ubvur ha uku urherhe, atsɛng Isarhe Iyiki Ize iyɛrɛ ngge itsú abika avarha ngge ama awe ru imangmang ugɛ Uyesu awu uwuku ufɔrh ha umbɔ aka abemuwa, ungwɛ̃ Unum hã, nu ugɛ ru ubok imangmangmbɔ ru unga, umbɔ ama akpo urhɛ (20.31).
Uyohana aka amaa idɛyiwe ugɛ Uyesu unga awu Urhɛm ukpu ugbagbaa ukpu Unum, agbɛr aki inggbaashia arherha arherhe ri itsi ikpũ ídzeu iyiriyɛ iki idɛyiwe ugɛ Uyesu awu uwuku ufɔrh ha umbɔ aka abemuwa, ungwɛ̃ Unum hã. Akirakɛ aka adɔsa ru agbɛr akɛrɛ ha, arherha arherhe ri itsi abinkɛ aka adzeka ru ídzeu ha. Agbɛr akɛrɛ adɛyiwe ugɛ abɔɔ awe ru imangmang ru Uyesu na awe abika adɔsa unga, bɔr abɔɔ akpɛ̃ɛ̃ unga na ashimbɔ ri imangmang. Arherhe aki 13—17 arherha arherhe ri itsi iwɛrhɛ Uyesu nggu angwɛ̃ imesanga ru utsuu ha umbɔ aka adzur unga, nu irhɛm iyiki ifita ru umbɔ ru utsuu ha. Arherhe aki imaataka ikinanake ru ubvur uwurɛ, arherhuke arherhe ri itsi idzidzur Uyesu nu ufainga, akpenga ri igãrhãmau ucucii nu isisoknga ra akpe, nu unga aka adzeka ra ateu angwɛ̃ imesanga ri ivangyɛ unga aka asok ra akpe.
Uyohana arherha arherhe ri itsi izũwã iyi urhɛ uwu ugbagbaa ru ubok Ukiristo. Izũwã hã itirhi icɛrɛ nu iyiriyɛ iki iba ra abirabɛ aka awe ru imangmang ugɛ Uyesu unga awu utsĩndĩ hã, idzidzɛrhe ha, nu urhɛ ha.
Abinkɛ aka awe umɔ
Utsutson ri itsi ubvur Uyohana (1.1-18)
Uyohana Uner Ubɔtisima nu abi itser Uyesu abi inggbaashia (1.19-51)
Itser Uyesu unga aka atɔ̃ ra awiya (2.1—12.50)
Uyesu agbisha adzɛu akpenga (13.1—17.26)
Akpe Uyesu (18.1—19.42)
Isisok Uyesu ra akpe (20.1—21.25)
1
Urhɛm hã uwu uner
1 Ri inggbaashia Urhɛm uwekpɔ, Urhɛm hã uwu nggu Unum, urhɛm hã uwu Unum. 2 Unga awu nggu Unum ri inggbaashia.
3 Awu ru uboknga umbɔ aka amuna abina kishoo. Agɛ unga ashia, ubin usi ímunukpɔ ra abin hã umbɔ aka amuna. 4 Ru unga urhɛ uwemgbɔ, urhɛ ha awu irhirhang ra anera kishoo. 5 Irhirhang hã irhang ru uzĩ, bɔr uzĩ hã usi ihwɛngkpɔ ngge.
6 Unera nuwɔ Unum aka adene unga aba. Itsoknga igburh Uyohana. 7 Unga aba awu ideka ri irhirhang hã, nggee ru uboknga anera kishoo ama awe ru imangmang. 8 Unga asi iwea irhirhang hã. Unga aba awu ideka irhirhang hã ukpekũ. 9 Uwu ha aka awe irhirhang iyi idzidzɛrhe aka abanga ru upfung. Unga aka idzowe irhirhang ru anera kishoo ru upfung.
10 Urhɛm hã uwe ru upfung. Upfunga umuna ru uboknga, bɔr upfung hã usi ihwɛngkpɔ unga. 11 Unga aba ru upfungkpi uku uwe ukpunga, bɔr anernga asi iyɛimbɔ unga. 12 Rimi hã kishoo abika ayɛi unga, nu abika adzowe imangmang ri itsoknga, unga adzowuka umbɔ ijee umbɔ awe angwɛ̃ Unum. 13 Awu Unum abema ngge iwe rimi ngge itsu umbɔ awu angwɛ̃nga, asi iwea imar iyi anera, use ikponi iyor, use isisɛng anera itsu umbɔ awu angwɛ̃ Unum.
14 Urhɛm hã uwu unera nu usei nggu umɛn. Umɛn inyãmɛn igɔngnga, igɔngyɛ iki iwu iyi unanyĩ Ungwɛ̃wi aka adzeku Utɛ. Awu nggu imimuta nu idzidzɛrhe.
15 Uyohana adzowuka ideka ri itsinga. Atsarhi irhaknga agɛ, &lt;&lt;Uwɛrɛ awu unga hã umum iki irherha arherhe ri itsinga ri ivangyɛ umum iki ĩgɔr ugɛ, &lt;Uwuruwi aka iba ru undzingmum ananga umum, ubinkutsu awea umbɔ adɔrha amar umum.&gt; &gt;&gt; 16 Umɛn kishoo iyɛi idorh irhɛirhɛ iki idzeku imimutanga. 17 Adzaa Íkpem ru ubok Umusa, bɔr imimuta nu idzidzɛrhe idzeku ubok Uyesu Ukiristo. 18 Unera anasi inyãã Unum, bɔr unanyi Ungwɛ̃nga adɛyiwa umɛn iwiwe Unum. Unanyi Ungwɛ̃ hã akhapa nggu Unum Utɛ, unga itsikamnga awu Unum.
Uyohana atsɛyinga iwe Ukiristo
(Umat 3.1-12; Umar 1.1-8; Irh 3.1-18)
19 Ideka Uyohana iyɛ, ri ivangyɛ abi ijee Uyahuda ru Urusharhima adene abika adzowe idɛm-Num abɔɔ nu abi Urhawi ru Uyohana arhusa unga agɛ, &lt;&lt;Ungo uwu ungamɔ?&gt;&gt; 20 Uyohana adekuwe umbɔ ra awiya agɛ, &lt;&lt;Asi iwea umum iwu Ukiristo.&gt;&gt;
21 Umbɔ arhusa unga agɛ, &lt;&lt;Ungo uwu ungamɔ? Awu ungo uwu Uirhiya?&gt;&gt;
Unga agɛ, &lt;&lt;Ĩ'ĩ.&gt;&gt;
Umbɔ arhusa ikɛi agɛ, &lt;&lt;Awu ungo uwu uner uwuku usɔm Arherhu-Num hã Umusa aka arherhe ugɛ ibanga?&gt;&gt;
Unga agɛ, &lt;&lt;Ĩ'ĩ.&gt;&gt;
22 Umbɔ agɔr unga agɛ, &lt;&lt;Ude ungo uwu ungamɔ? Udɛyiwa ubinkpi umɛn iki izĩ idɛyiwe abika adena umɛn. Ungo udɛyiwa umɛn use ri itsingo?&gt;&gt;
23 Uyohana akũ arherhe uner uwuku usɔm Arherhu-Num Uishaya agɔr umbɔ agɛ, &lt;&lt;Awu umum iwu urhɛmkpi uku idũwã ra arhum ugɛ, &lt;Àka agbishu utsĩndĩ Uteijee uku urhirhiki.&gt; &gt;&gt;*
24 Mɔcɛ abi Ufarisi ha umbɔ aka adene, 25 arhusu Uyohana agɛ, &lt;&lt;Awu use utsu ungo usorhuwe ubɔtisima uba ungo usi iweɔ Ukiristo, ikɛi ungo usi iweɔ Uirhiya, ikɛi ungo usi iweɔ uwuku usɔm Arherhu-Num hã Umusa aka arherhe ugɛ ibanga?&gt;&gt;
26 Uyohana agɔr umbɔ agɛ, &lt;&lt;Umum isorhuwe ubɔtisima nggu amɛ̃, bɔr uwɔɔ ruwɔ ru umbi, uwuruwi umbi aka asi ihwɛngmbi unga. 27 Unga awuri iba ru undzingmum, uwuruwi umum isi ímɛ̃mum igarhuwe arhi abadaknga.&gt;&gt;
28 Kishoo akɛrɛ ha akorhe ru Ubetani, ugar Azɛ̃ Urdun, anangkɛ Uyohana aki isorhuwe ubɔtisima.
Uyesu Ungwɛ̃ Itsurhi Unum
29 Ukpe uku usar, Uyohana anyã Uyesu aka azɛ̃rhã aba ra anangnga, Uyohana agɛ, &lt;&lt;Àka anyã, Ungwɛ̃ Itsurhi Unum uwuruwi aka itsũwe arhim upfunga! 30 Uwɛrɛ awu unga hã nuwi umum iki ĩgɔr ĩgɛ, &lt;Uwɔɔ ruwɔ aba ru undzingmum ananga umum, ubinkutsu, unga aka awea umbɔ adɔrha amar umum.&gt; 31 Umum isi ihwɛng unga, bɔr umum iki isorhu ubɔtisima nggu amɛ̃ ngge ítsu abi Uisrairha ama ahwɛng unga.&gt;&gt;
32 Mɔcɛ Uyohana adzowe ideka iyɛrɛ agɛ, &lt;&lt;Umum inyã Ipfu-Num iki icipuwa ru nyaku unurhɛu ra afã, iba isei nu unga. 33 Umum isi ihwɛng unga, bɔr Unum uwuku udena umum ĩba isorhu ubɔtisima nggu amɛ̃, unga agɔr umum agɛ, &lt;Utsakwi ungo uku unyã Ipfu-Num icipuwa iseingge nu unga, awu unga hã nuwɔ aka isorhuwe ubɔtisima nggu Ipfu Isarsatangge.&gt; 34 Umum inyãmum ngge iki iwe rimi hã ni iwemum ri ideka ugɛ unga awu Ungwɛ̃ Unum.&gt;&gt;
Angwɛ̃ imesa Uyesu abi inggbaashia
(Umat 4.18-22; Umar 1.16-20; Irh 5.2-11)
35 Ukpe uku usar ikɛi Uyohana adɛ̃ɛ̃ nggu angwɛ̃ imesanga avaa. 36 Unga aka anyã Uyesu aka azɛ̃rhã atɔng, unga agɛ, &lt;&lt;Àka anyã, Ungwɛ̃ Itsurhi Unum!&gt;&gt;
37 Angwɛ̃ imesa ha ikivarhambɔ aka agũ arherhe Uyohana, umbɔ adɔsu Uyesu. 38 Uyesu aka adzipa arhi undzingnga, anyã umbɔ aka adɔsa unga, unga arhusa umbɔ agɛ, &lt;&lt;Umbi abee use?&gt;&gt;
Umbɔ agɛ, &lt;&lt;Rabbi, ungo usei ri inɛɛ?&gt;&gt; Agben &lt;&lt;Rabbi&gt;&gt; agburh &lt;&lt;A umarhem.&gt;&gt;
39 Uyesu agɔr umbɔ agɛ, &lt;&lt;Àka aba, umbi awuri inyãmbi.&gt;&gt;
Nggee angwɛ̃ imesa ha azĩ anyã anangkɛ unga aka asei. Umbɔ atsĩ umɔ ra akara annaa aki urhɛɛ na asei nggu unga unum hã.
40 Uandarawu, ungwɛ̃mbɔ Usiman Ubitru, awu umɔ ri iner ha ikivarhangge iki igũ arherhe Uyohana ri itsi Uyesu ni idɔsa unga. 41 Uandarawu atirha abee ungwɛ̃mbɔ Usiman, agɔr unga agɛ, &lt;&lt;Umɛn iki ikpomɛn Uarhmasihu,&gt;&gt; agbena agburh &lt;&lt;Ukiristo.&gt;&gt; 42 Unga akũ Usiman azĩã ru Uyesu.
Uyesu arhi unga na agɛ, &lt;&lt;Ungo uwu Usiman ungwɛ̃ Uyohana. Awuri iyisa ungo Ukefa,&gt;&gt; agbena aka agburh &lt;&lt;Ubitru.&gt;&gt;
Uyesu ayisu Ufirhibu nu Unataniyerh
43 Ukpe uku usar ikɛi Uyesu abee izĩ Ugarhirhi. Unga akpo Ufirhibu, agɔr unga agɛ, &lt;&lt;Udɔsa umum.&gt;&gt;
44 Ufirhibu awu uner Ubetsaida, uteumbɔ Uandarawu nu Ubitru. 45 Ufirhibu akpo Unataniyerh, agɔr unga agɛ, &lt;&lt;Umɛn iki ikpomɛn uner ha umbɔ aka atsɛng isarhanga ru ubvur Íkpem Umusa nu abvur abika asɔm Arherhu-Num. Unga awu Uyesu uner Unazarat, ungwɛ̃ Uyusuf.&gt;&gt;
46 Unataniyerh arhusa agɛ, &lt;&lt;Ubin uku uze udɛ̃ɛ̃ udzekpɔ ru Unazarat?&gt;&gt;
Ufirhibu agɛ, &lt;&lt;Uba unyã.&gt;&gt;
47 Uyesu aka anyã Unataniyerh aka aba ru unga, unga agɔr agɛ, &lt;&lt;Àka anyã uner Uisrairha uwu idzidzɛrhe, uwuruwi aka asi igbɛrangwĩ.&gt;&gt;
48 Unataniyerh arhusu Uyesu agɛ, &lt;&lt;Ungo ukorhu uguse nu uhwɛng umum?&gt;&gt;
Uyesu agɛ, &lt;&lt;Umum inyãmum ungo ru usĩrhũ ucucii uvorhvo, nu Ufirhibu adɔrha ayisa ungo.&gt;&gt;
49 Mɔcɛ Unataniyerh agɔr Uyesu agɛ, &lt;&lt;A umarhem, ungo uwu Ungwɛ̃ Unum. Ungo uwu Uyɛrhe Uisrairha.&gt;&gt;
50 Uyesu agɔr Unataniyerh agɛ, &lt;&lt;Ubinkutsu ungo uwe ri imangmang, umum iki idɛyiwa ungo ugɛ umum inyãmum ungo ru usĩrhũ ucucii uvorhvo? Ungo uwuri inyinyãɔ abinkɛ aka anangke rimi.&gt;&gt; 51 Unga atoma adɛyiwe unga agɛ, &lt;&lt;Umum indɛyiwa umbi idzidzɛrhe, umbi awuri inyãmbi afã aka iyanga, ípfu itser-Num ikɛi ifũrhã ni icipa ni itsi Ungwɛ̃-Ner.&gt;&gt;
* 1:23 Àka anyã ikɛi: Uish 40.3.